zapálené dutiny, suchý kašeľ
Mám zapálené dutiny,kycham,sucho kašlem
Dobrý deň,
ďakujeme za prejavenú dôveru.
Zápal prínosových dutín alebo sinusitída patrí k najčastejším komplikáciach respiračných ochorení, ako sú napríklad nádcha a chrípka. Prejavuje sa ostrou bolesťou hlavy a tváre, tlakom v oblasti postihnutých dutín, zaľahnutím v ušiach a upchatým nosom. Základom liečby je podávanie prípravkov, ktoré skvapalnia hlien usadený v dutinách a uľahčia jeho vylúčenie. Odporúčam Vám liek
Sinupret forte
. Uvoľňuje hustý (väzký) hlien pri všetkých ochoreniach dýchacích ciest, ktorý sa nemôže dostatočne alebo vôbec odstrániť prirodzeným spôsobom (kašľaním, smrkaním). Ak nie je predpísané inak, užívajú dospelí a mladiství od 12 rokov 3x denne 1 tabletu. Dĺžka podávania je 7-14 dní.
Súčasne je vhodné preplachovať nos a prínosové dutiny
sprejom s obsahom hypertonickej morskej vody
. Vďaka vysokej koncentrácie solí zmierňuje opuch a znižuje viskozitu nosových sekrétov a tak uľahcuje ich vylučovanie, čo vedie k účinnému uvoľneniu upchatého nosa.
Na symptomatickú liečbu suchého dráždivého kašľa, je vhodné voliť prípravky ktoré sa zaraďujú do skupiny antitusík (liečivá tlmiace kašeľ). Tam patria všetky prípravky , ktoré obsahujú liečivá ako butamirát, dextrometorfán, oxeladín, levodropropizín, kodeín. Pozitívne skúsenosti máme s liečbou sirupom
Tussical
, ktorého dávkovanie je pre dospelých 15 ml sirupu 4x denne. V prípade výskytu hlienov je potrebné liečbu liekom Tussical ukončiť a nahradiť ho liekom podporujúcim vykašliavanie.
Možnosťou je aj užívanie sirupu s obsahom
islandského lišajníka
, ktorý chráni, zvlhčuje ústnu sliznicu a znižuje reflex kašľa. Je vhodný aj ako pomocný prípravok pri bakteriálnych a vírusových infekciách (napr. nachladnutie, angína), ako aj po chorobách na zmiernenie podráždenia sliznice. Maximálna denná dávka je 5 ml 4 krát denne.
Takisto, odporúčam piť veľa tekutín, vhodný je napríklad
čaj na dýchacie cesty
.
Ak sa Vám príznaky do 5 dní nezlepšia, alebo sa pridružia iné ťažkosti, odporúčam podstúpiť lekárske vyšetrenie.
Prajem skorú úľavu od ťažkostí.
S pozdravom
PharmDr. Veronika Kiabová